जिस बेलै त्रलोका सेई उट्ठेआ तां राणी ने घरा दा अधा कम्म मुकाई छोड़े दा हा। उसदी नोहार दिक्खयै इआं सेई होंदा हा कल संञा इत्थें होआ गै किश नईं। उसदे हत्थे दा घोड़ी दा साज पकड़दे होई त्रलोके दे मत्थें पर फी त्रियूड़िया पई गेइयां। उस गी दिक्खियै बी पता नेहा लगदा जे राती कोई खास गल्ल होई होग। नां राती उसने माफी मंगी नां उस कन्न पकड़े हे ते नां गै नक्कें नसीतां कड्डिआं हिआं उसने। उआं बी सूरजै दी टिक्की बंदोंदे गै उसदी मरदाना फू-फां बंदोई औंदी ही। उसने साज हत्थै च लेआ तां घुंघरु छन-छन करी उठे। घोड़ी दी परें बाली कलगी हवाऊ दे फनाके कन्ने फर फर झुल्लन लगी। त्रलोका बोलेआ :